Venerabilibus et discretis viris amicis nostris carissimis dominis decano et capitulo Senonensibus, Guillermus Dei gracia Parisiensis episcopus, salutem in Domino. Rediens ad nos dilectus socius noster magister Guillermus Chasoti quem ad vos destinaveramus, propterea nobis retulit viva voce quod vos, vestra gracia, instantem terminum Nativitatis Domini infra quem promiseramus per alias nostras patentes licteras ad Ecclesiam Senonensem accedere ac ibidem omnia facere ad que teneri poteramus, de consuetudine vel de jure, prolongaveratis usque ad diem martis post brandones, volentes quod nos vobis similes promissionis licteras infra festum Nativitatis Domini micteremus. Unde cum nos formam litterarum de verbo ad verbum recoligere nequeamus, ecce quod nos bona fide, presentium vobis tenore promictimus ad Ecclesiam ipsam, infra pro[ro]gatum per vos nobis terminum, personaliter nos transferre ac cetera facere que in prefatis aliis nostris primis licteris continentur. In cuius rei testimonium sigillum nostrum presentibus duximus apponendum. Datum Parisius, Anno Domini millesimo CCC° XXXIII°, in festo beate Lucie virginis.